༄༅།།ས་ལམ་གྱི་རྣམ་གཞག་མཁས་པའི་ཡིད་འཕྲོག་ཅེས་བྱ་བ་བཞུགས་སོ།།༄༅།།བཅོམ་ལྡན་འདས་གསུང་གི་དབང་ཕྱུག་ལ་ཕྱག་འཚལ་ལོ།།ཤེས་རབ་ཕ་རོལ་ཕྱིན་པ་ནི།།ཞེས་པའི་སྐབས་སུ།ས་ལམ་གྱི་རྣམ་གཞག་དཔྱད་པ་དང།ཤེར་ཕྱིན་གྱི་དངོས་བརྒྱད་དང་བཅས་པའི་རྣམ་གཞག་དཔྱད་པ་གཉིས།དང་པོ་ལ།ཐར་ལམ་གྱི་མཚན་ཉིད།དབྱེ་བ།ལམ་དེ་དག་ཁམས་གསུམ་ས་དགུ་གང་ལ་སྐྱེ་ཞིང་གང་དུ་གནས་དཔྱད་པ།ཇི་སྐད་བཤད་པའི་ཐེག་པ་གསུམ་གྱི་ལམ་དེ་དག་གིས་རང་རང་གི་བྱང་ཆུབ་མངོན་དུ་བྱེད་པ་ལ་དུས་ཇི་ཙམ་ཐོགས་པ་བཤད་པ།ཞར་ལ་གང་ཟག་གི་དབྱེ་བ་བཤད་པ་དང་ལྔའོ།༈།དང་པོ་ཐར་ལམ་གྱི་མཚན་ཉིད།བྱང་ཆུབ་ཏུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།དེ་དང་ཁྱབ་མཉམ་པ་ཐར་པར་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།མྱང་འདས་སུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།ཕྱི་བཤུལ་དུ་གྱུར་པ་སོགས་འོག་མ་ཀུན་ལའང་འགྲེ།༈གཉིས་པ་ལ་ཐེག་པའི་སྒོ་ནས།གྲངས་ངེས་ཀྱི་སྒོ་ནས།རྟེན་གྱི་སྒོ་ནས།བསླབ་བྱའི་སྒོ་ནས་དབྱེ་བ་དང་བཞི།དང་པོ་ཐེག་པའི་སྒོ་ནས་དབྱེ་ན།ཐེག་དམན་གྱི་ཐེག་པ་དང།ཐེག་ཆེན་གྱི་ཐེག་པ་གཉིས།དང་པོ་ལ།མཚན་ཉིད་དང།དབྱེ་བ་གཉིས།དང་པོ་ནི།ཐེག་དམན་གྱི་བྱང་ཆུབ་ཏུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།དེ་དང་ཁྱབ་མཉམ་པ་ཐེག་དམན་གྱི་ཐར་པ།ཐེག་དམན་གྱི་མྱང་འདས་སོ།།གཉིས་པ་དབྱེ་བ་ལ།ཉན་ཐོས་དང།རང་རྒྱལ་གྱི་ཐེག་པ་གཉིས།དང་པོ་ལ།མཚན་ཉིད་དང།དབྱེ་བ་གཉིས།དང་པོ་ནི་ཉན་ཐོས་ཀྱི་བྱང་ཆུབ་ཏུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།དེ་དང་ཁྱབ་མཉམ་པ་ཉན་ཐོས་ཀྱི་ཐར་པ།ཉན་ཐོས་ཀྱི་མྱང་འདས་སོ།།གཉིས་པ་ལ།ཉན་ཐོས་ཀྱི་ཚོགས་ལམ།ཉན་ཐོས་ཀྱི་སྦྱོར་ལམ།ཉན་ཐོས་ཀྱི་མཐོང་ལམ།ཉན་ཐོས་ཀྱི་སྒོམ་ལམ།ཉན་ཐོས་ཀྱི་མི་སློབ་ལམ་དང་ལྔའོ།།དང་པོ་ལ།མཚན་ཉིད་དང།དབྱེ་བ་གཉིས།དང་པོ་ནི་ཉན་ཐོས་ཀྱི་ཆོས་མངོན་རྟོགས།དེ་དང་ཁྱབ་མཉམ་པ་ནི་ཉན་ཐོས་ཀྱི་ཐར་པ་ཆ་མཐུན།ཉན་ཐོས་ཀྱི་ལས་དང་པོ་པའི་ས།ཉན་ཐོས་ཀྱི་དད་པའི་ས།ཉན་ཐོས་ཀྱི་ཐེག་པ་ལ་གསར་དུ་ཞུགས་པའི་ལམ།ཉན་ཐོས་ཀྱི་སྦྱོར་ལམ་མ་སྐྱེས་གོང་གི་ཉན་ཐོས་ཀྱི་ལམ་རྣམས་སོ།།དེ་ལ་དབྱེ་ན་ཉན་ཐོས་ཀྱི་ཚོགས་ལམ་ཆུང་ངུ་།འབྲིང།ཆེན་པོ་གསུམ།གཉིས་པ་ལ།མཚན་ཉིད་དང།དབྱེ་བ་གཉིས།དང་པོ་ནི་ཉན་ཐོས་ཀྱི་དོན་མངོན་རྟོགས།དེ་དང་ཁྱབ་མཉམ་པ་ནི་ཉན་ཐོས་ཀྱི་ངེས་འབྱེད་ཡན་ལག།ཉན་ཐོས་ཀྱི་ངེས་འབྱེད་ཆ་མཐུན།ཉན་ཐོས་ཀྱི་ཚོགས་ལམ་རྫོགས་རྗེས་སུ་བྱུང་ཞིང་ཉན་ཐོས་ཀྱི་མཐོང་ལམ་མ་སྐྱེས་གོང་གི་སྒོམ་བྱུང་འཇིག་རྟེན་པའི་ལམ་གང་ཞིག།ཉན་ཐོས་ཀྱི་བདེན་པ་མངོན་རྟོགས་དང་རྗེས་སུ་མཐུན་པ།དབྱེ་ན།ཉན་ཐོས་ཀྱི་སྦྱོར་ལམ་དྲོད།རྩེ་མོ།བཟོད་པ།ཆོས་མཆོག་དང་བཞིའོ།།གསུམ་པ་ལ།མཚན་ཉིད་དང།དབྱེ་བ་གཉིས།དང་པོ་ནི།ཉན་ཐོས་ཀྱི་བདེན་པ་མངོན་རྟོགས།དེ་དང་ཁྱབ་མཉམ་པ་ཉན་ཐོས་ཀྱི་འཕགས་ལམ་དང་པོ་གང་ཟག་གི་བདག་མེད་ཙམ་མངོན་སུམ་དུ་གསར་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པའི་ཉན་ཐོས་ཀྱི་ལམ།གང་ཟག་རྟག་གཅིག་རང་དབང་ཅན་གྱི་བདག་གིས་སྟོང་པ་ཙམ་མངོན་སུམ་དུ་གསར་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པའི་ཉན་ཐོས་ཀྱི་ལམ།ཉན་ཐོས་ཀྱི་སྦྱོར་ལམ་རྫོགས་རྗེས་སུ་བྱུང་ཞིང་ཉན་ཐོས་ཀྱི་སྒོམ་ལམ་མ་སྐྱེས་གོང་གི་ཉན་ཐོས་ཀྱི་ལམ།དབྱེ་ན།ཉན་ཐོས་ཀྱི་མཐོང་ལམ་སྡུག་བསྔལ་ལ་ཆོས་བཟོད།ཆོས་ཤེས།རྗེས་བཟོད།རྗེས་ཤེས།ཉན་ཐོས་ཀྱི་མཐོང་ལམ་ཀུན་འབྱུང་ལ་ཆོས་བཟོད།ཆོས་ཤེས།རྗེས་བཟོད།རྗེས་ཤེས།ཉན་ཐོས་ཀྱི་མཐོང་ལམ་འགོག་པ་ལ་ཆོས་བཟོད།ཆོས་ཤེས།རྗེས་བཟོད།རྗེས་ཤེས།ཉན་ཐོས་ཀྱི་མཐོང་ལམ་ལམ་ལ།ཆོས་བཟོད།ཆོས་ཤེས།རྗེས་བཟོད།རྗེས་ཤེས་ཏེ།མཐོང་ལམ་སྐད་ཅིག་བཅུ་དྲུག་གོ།བཞི་པ་ལ།མཚན་ཉིད་དང།དབྱེ་བ་གཉིས།དང་པོ་ནི།ཉན་ཐོས་ཀྱི་རྗེས་ལ་མངོན་རྟོགས།དེ་དང་ཁྱབ་མཉམ་པ་གང་ཟག་གི་བདག་མེད་ཙམ་མངོན་སུམ་དུ་མཐོང་ཟིན་གོམས་པར་བྱེད་པའི་ཤེས་རབ་ཀྱིས་ཟིན་པའི་ཉན་ཐོས་ཀྱི་སློབ་ལམ།གང་ཟག་རྟག་གཅིག་རང་དབང་ཅན་གྱི་བདག་གིས་སྟོང་པ་ཙམ་མངོན་སུམ་དུ་མཐོང་ཟིན་གོམས་པར་བྱེད་པའི་ཤེས་རབ་ཀྱིས་དངོས་སུ་ཟིན་པའི་ཉན་ཐོས་ཀྱི་སློབ་ལམ།ཉན་ཐོས་ཀྱི་མཐོང་ལམ་རྫོགས་རྗེས་སུ་བྱུང་ཞིང།ཉན་ཐོས་ཀྱི་མི་སློབ་ལམ་མ་སྐྱེས་གོང་གི་ཉན་ཐོས་ཀྱི་ལམ།གཉིས་པ་དབྱེ་བ་ནི།ཉན་ཐོས་ཀྱི་སྒོམ་ལམ་ལ་རྩ་བའི་དབྱེ་བ།ཆུང་ངུ་།འབྲིང།ཆེན་པོ་གསུམ།ཡན་ལག་གི་དབྱེ་བ།ཆུང་ངུའི་ཆུང་ངུ་།ཆུང་ངུའི་འབྲིང།ཆུང་ངུའི་ཆེན་པོ།ཉན་ཐོས་ཀྱི་སྒོམ་ལམ་འབྲིང་གི་ཆུང་ངུ་།འབྲིང་གི་འབྲིང།འབྲིང་གི་ཆེན་པོ།ཉན་ཐོས་ཀྱི་སྒོམ་ལམ་ཆེན་པོའི་ཆུང་ངུ་།ཆེན་པོའི་འབྲིང།ཆེན་པོའི་ཆེན་པོ་སྟེ་དགུའོ།།དེ་ཡང་རྒྱས་པར་ཕྱེ་ན།འདོད་པའི་སས་བསྡུས་ཀྱི་སྒོམ་སྤང་ལ་རྩ་བའི་དབྱེ་བ།ཆེན་པོ་དང།འབྲིང་དང།ཆུང་ངུ་དང།ཡན་ལག་གི་དབྱེ་བ།ཆེན་པོའི་ཆེན་པོ་སོགས་དགུའི་གཉེན་པོར་ཉན་ཐོས་ཀྱི་སྒོམ་ལམ་ལ་རྩ་བའི་དབྱེ་བ།ཆུང་ངུ་།འབྲིང།ཆེན་པོ་གསུམ།ཡན་ལག་གི་དབྱེ་བ།ཆུང་ངུའི་ཆུང་ངུ་སོགས་དགུ།དེ་བཞིན་དུ།བསམ་གཏན་དང་པོའི་སས་བསྡུས།གཉིས་པའི་སས་བསྡུས།གསུམ་པའི་སས་བསྡུས།བཞི་པའི་སས་བསྡུས།ནམ་མཁའ་མཐའ་ཡས་སྐྱེ་མཆེད་ཀྱི་སས་བསྡུས།རྣམ་ཤེས་མཐའ་ཡས་སྐྱེ་མཆེད་ཀྱི་སས་བསྡུས།ཅི་ཡང་མེད་པའི་སྐྱེ་མཆེད་ཀྱི་སས་བསྡུས།སྲིད་རྩེའི་སས་བསྡུས་ཀྱི་སྒོམ་སྤང་དགུའི་གཉེན་པོར།ཉན་ཐོས་ཀྱི་སྒོམ་ལམ་ཆུང།འབྲིང།ཆེན་པོ་དགུ་སྟེ།དགུ་དགུ་བརྒྱད་ཅུ་གྱ་གཅིག་པོ་རྣམས་རིམ་གྱིས་སྐྱེ་བ་ཡིན་ནོ།།དེ་ནི་ཉན་ཐོས་རིམ་གྱིས་པས་ཁམས་གསུམ་ས་དགུའི་སྒོམ་སྤང་རྣམས་རིམ་གྱིས་སྤོང་བའི་དབང་དུ་བྱས་པ་ཡིན་ནོ།།ཉན་ཐོས་ཅིག་ཅར་བ་ནི།ཁམས་གསུམ་གྱི་སྒོམ་སྤང་རྣམས།ཆེན་པོ།འབྲིང།ཆུང་ངུ་དགུར་དྲིལ་ནས་རིལ་ཅིག་ཅར་དུ་སྤོང་བ་ཡིན་ནོ།།དེ་ཡང་འདོད་པའི་སས་བསྡུས་ཀྱི་གཉེན་པོ་དང།ཁམས་གོང་མ་གཉིས་ཀྱི་སས་བསྡུས་ཀྱི་སྒོམ་སྤང་གི་གཉེན་པོ་ངོ་བོ་གཅིག་ཏུ་སྐྱེ་བ་ཡིན་ནོ།།ལྔ་པ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་ལམ་གྱི་བསླབ་བྱ་རྫོགས་པའི་ཉན་ཐོས་ཀྱི་ལམ།དེ་དང་ཁྱབ་མཉམ་པ་ཉན་ཐོས་ཀྱི་སྤངས་རྟོགས་མཐར་ཐུག་པའི་ཉན་ཐོས་ཀྱི་ལམ།ཉོན་མོངས་ཟད་པར་སྤངས་པའི་ཉན་ཐོས་ཀྱི་ལམ།ཉན་ཐོས་དགྲ་བཅོམ་པའི་རྒྱུད་ཀྱི་མངོན་རྟོགས།ཉན་ཐོས་ཀྱི་སྒོམ་ལམ་རྫོགས་རྗེས་སུ་བྱུང་བའི་ཉན་ཐོས་ཀྱི་ལམ་རྣམས་སོ།།གཉིས་པ་ལ།ཉན་ཐོས་དགྲ་བཅོམ་རྒྱན་ཅན་གྱི་མངོན་རྟོགས་དང།རྒྱན་མེད་ཀྱི་མངོན་རྟོགས་གཉིས།དེ་ལ།དང་པོ་ནི།ཉན་ཐོས་དགྲ་བཅོམ་གཉིས་ཀའི་ཆ་ལས་རྣམ་པར་གྲོལ་བའི་མངོན་རྟོགས་ལ་ཟེར་ལ།གཉིས་པ་ནི།ཉན་ཐོས་དགྲ་བཅོམ་ཤེས་རབ་རྐྱང་པའི་ཆ་ལས་རྣམ་པར་གྲོལ་བའི་མངོན་རྟོགས་ལ་ཟེར་རོ།།ཉན་ཐོས་དགྲ་བཅོམ་གཉིས་ཀའི་ཆ་ལས་རྣམ་པར་གྲོལ་བ་ནི།ཉོན་མོངས་པ་དང།སྙོམས་འཇུག་གི་སྒྲིབ་པ་གཉིས་ཀ་ལས་གྲོལ་བ་ཡིན་ཞིང།ཤེས་རབ་རྐྱང་པའི་ཆ་ལས་རྣམ་པར་གྲོལ་བ་ནི།ཉོན་མོངས་པ་ལས་གྲོལ་ཡང་སྙོམས་འཇུག་གི་སྒྲིབ་པ་ལས་ནི་མ་གྲོལ་ལོ།།དེ་གཉིས་ཀས་ཉོན་མོངས་ཟད་པར་སྤངས་ཀྱང།ཉོན་མོངས་པའི་བག་ཆགས་ཟད་པར་སྤོང་མི་ནུས་ཏེ།ཉོན་མོངས་པའི་བག་ཆགས་སངས་རྒྱས་མ་ཐོབ་བར་དུ་སྤོང་མི་ནུས་པའི་ཕྱིར་རོ།།དེ་སྐད་དུ་ཡང།འགྲེལ་ཆུང་དོན་གསལ་ལས།རྣམ་པར་རྟོག་པ་བརྒྱ་རྩ་བརྒྱད་སྤངས་པ་དང་ཞེས་སོགས་གསུངས་པའི་ཕྱིར་རོ།།དེ་ཡང་རྒྱན་དང་ལྡན་མི་ལྡན་ནི།བསམ་གཏན་གྱི་དངོས་གཞིའི་སེམས་དང།འགོག་པའི་སྙོམས་འཇུག་དང།མངོན་ཤེས་དང།རྫུ་འཕྲུལ་སོགས་དང་ལྡན་མི་ལྡན་ལ་བྱའོ།།གཉིས་པ་རང་རྒྱལ་གྱི་ཐེག་པ་ལ།མཚན་ཉིད་དང།དབྱེ་བ་གཉིས།དང་པོ་ནི་རང་རྒྱལ་གྱི་བྱང་ཆུབ་ཏུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།དེ་དང་ཁྱབ་མཉམ་པ་རང་རྒྱལ་གྱི་ཐར་པ།རང་རྒྱལ་གྱི་མྱང་འདས།ཐེག་པ་འབྲིང་གི་མངོན་རྟོགས།འཛིན་པ་ཆོས་ཀྱི་བདག་མེད་རྟོགས་པ་མེད་ཅིང་བདག་མེད་ཕྱེད་དང་གཉིས་ཙམ་རྟོགས་པའི་ཤེས་རབ་རྒྱུད་ལྡན་གྱི་གང་ཟག་གི་མངོན་རྟོགས།གཉིས་པ་ལ།རང་རྒྱལ་གྱི་ཚོགས་ལམ།སྦྱོར་ལམ།མཐོང་ལམ།སྒོམ་ལམ།མི་སློབ་ལམ་དང་ལྔའོ།།དང་པོ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་རྒྱལ་གྱི་ཆོས་མངོན་རྟོགས།དེ་དང་ཁྱབ་མཉམ་པ་ནི་དེའི་ཐར་པ་ཆ་མཐུན།དེའི་ལས་དང་པོ་པའི་ས།དེའི་དད་པའི་ས།དེའི་ཐེག་པའི་ས་ལ་གསར་དུ་ཞུགས་པའི་ལམ།དེའི་སྦྱོར་ལམ་མ་སྐྱེས་གོང་གི་རང་རྒྱལ་གྱི་ལམ།གཉིས་པ་ལ།རང་རྒྱལ་གྱི་ཚོགས་ལམ་ཆུང་ངུ།འབྲིང་།ཆེན་པོ་གསུམ་མོ།།གཉིས་པ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་རྒྱལ་གྱི་དོན་མངོན་རྟོགས།དེ་དང་ཁྱབ་མཉམ་པ་དེའི་ངེས་འབྱེད་ཆ་མཐུན།དེའི་ངེས་འབྱེད་ཡན་ལག།རང་རྒྱལ་གྱི་ཚོགས་ལམ་རྫོགས་རྗེས་སུ་བྱུང་ཞིང་རང་རྒྱལ་གྱི་མཐོང་ལམ་མ་སྐྱེས་གོང་གི་སྒོམ་བྱུང་གི་འཇིག་རྟེན་པའི་ལམ་གང་ཞིག་དེའི་བདེན་པ་མངོན་རྟོགས་དང་རྗེས་སུ་མཐུན་པ།གཉིས་པ་ནི་རང་རྒྱལ་གྱི་སྦྱོར་ལམ་དྲོད།རྩེ་མོ།བཟོད་པ།ཆོས་མཆོག་དང་བཞིའོ།།གསུམ་པ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་རྒྱལ་གྱི་བདེན་པ་མངོན་རྟོགས།དེ་དང་ཁྱབ་མཉམ་པ་དེའི་འཕགས་ལམ་དང་པོ།གཟུང་བ་ཆོས་ཀྱི་བདག་མེད་ཙམ་མངོན་སུམ་དུ་གསར་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པའི་རང་རྒྱལ་གྱི་ལམ།ཕྱི་དོན་བདེན་མེད་ཙམ་མངོན་སུམ་དུ་གསར་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པའི་རང་རྒྱལ་གྱི་ལམ།རང་རྒྱལ་གྱི་སྦྱོར་ལམ་རྫོགས་རྗེས་སུ་བྱུང་ཞིང་རང་རྒྱལ་གྱི་སྒོམ་ལམ་མ་སྐྱེས་གོང་གི་རང་རྒྱལ་གྱི་ལམ།གཉིས་པ་ལ།རང་རྒྱལ་གྱི་མཐོང་ལམ་སྡུག་བསྔལ་ཆོས་བཟོད་ནས།ལམ་རྗེས་ཤེས་ཀྱི་བར་བཅུ་དྲུག་གོ།བཞི་པ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་རྒྱལ་གྱི་རྗེས་ལ་མངོན་རྟོགས།དེ་དང་ཁྱབ་མཉམ་པ་གཟུང་བ་ཆོས་ཀྱི་བདག་མེད་ཙམ་མངོན་སུམ་དུ་མཐོང་ཟིན་གོམས་པར་བྱེད་པའི་ཤེས་རབ་ཀྱིས་དངོས་སུ་ཟིན་པའི་རང་རྒྱལ་གྱི་སློབ་ལམ།ཕྱི་དོན་བདེན་མེད་ཙམ་མངོན་སུམ་དུ་མཐོང་ཟིན་གོམས་པར་བྱེད་པའི་ཤེས་རབ་ཀྱིས་དངོས་སུ་ཟིན་པའི་རང་རྒྱལ་གྱི་སློབ་ལམ།རང་རྒྱལ་གྱི་མཐོང་ལམ་རྫོགས་རྗེས་སུ་བྱུང་ཞིང།རང་རྒྱལ་གྱི་མི་སློབ་ལམ་མ་སྐྱེས་གོང་གི་རང་རྒྱལ་གྱི་ལམ།གཉིས་པ་ལ།རང་རྒྱལ་གྱི་སྒོམ་ལམ་ཆུང་ངུའི་ཆུང་ངུ་ལ་སོགས་པ་དགུའོ།།ལྔ་པ་ལ།མཚན་ཉིད་དང།དབྱེ་བ་གཉིས།དང་པོ་ནི།རང་རྒྱལ་གྱི་བསླབ་བྱ་མཐའ་དག་ཡོངས་སུ་རྫོགས་པའི་རང་རྒྱལ་གྱི་ལམ།དེ་དང་ཁྱབ་མཉམ་པ་རང་རྒྱལ་གྱི་སྤངས་རྟོགས་མཐར་ཐུག་པའི་རང་རྒྱལ་གྱི་ལམ།ཤེས་སྒྲིབ་གཟུང་རྟོག་ཟད་པར་སྤངས་པའི་རང་རྒྱལ་གྱི་ལམ།རང་རྒྱལ་དགྲ་བཅོམ་པའི་རྒྱུད་ཀྱི་རང་རྒྱལ་གྱི་ལམ།རང་རྒྱལ་གྱི་སྒོམ་ལམ་རྫོགས་རྗེས་སུ་བྱུང་བའི་རང་རྒྱལ་གྱི་ལམ།གཉིས་པ་ལ།སློབ་མ་དང་ལྷན་ཅིག་ཏུ་གནས་པའི་ཚོགས་ན་སྤྱོད་པའི་རང་རྒྱལ་དགྲ་བཅོམ་པའི་མངོན་རྟོགས་དང།གཅིག་པུར་གནས་པ་བསེ་རུ་ལྟ་བུའི་རང་རྒྱལ་དགྲ་བཅོམ་པའི་མངོན་རྟོགས་གཉིས་སུ་དབྱེར་ཡོད་ཀྱང།གཉིས་ཀའི་ཆ་ལས་རྣམ་གྲོལ་དང།ཤེས་རབ་རྐྱང་པའི་ཆ་ལས་རྣམ་གྲོལ་གཉིས་ཀྱི་དབྱེ་བ་མི་འཐད་དེ།རང་རྒྱལ་དགྲ་བཅོམ་ཡིན་ན་བསམ་གཏན་གྱི་དངོས་གཞིའི་སེམས་ཐོབ་པས་ཁྱབ་པའི་ཕྱིར་རོ།།གཉིས་པ་ཐེག་ཆེན་གྱི་ལམ་ལ།མཚན་ཉིད་དང།དབྱེ་བ་གཉིས།དང་པོ་ནི་ཐེག་ཆེན་གྱི་བྱང་ཆུབ་ཏུ་བགྲོད་པའི་གོ་སྐབས་ཕྱི་བཤུལ་དུ་གྱུར་པའི་མངོན་རྟོགས།དེ་དང་ཁྱབ་མཉམ་པ་ཐེག་ཆེན་སེམས་བསྐྱེད་ཀྱིས་ཟིན་པའི་ཐེག་ཆེན་གྱི་ལམ།ཐེག་ཆེན་གྱི་ཐར་པ།ཐེག་ཆེན་གྱི་མྱང་འདས།སངས་རྒྱས་ཀྱི་ལམ།ཐེག་པ་ཆེན་པོའི་མངོན་རྟོགས།འཛིན་པ་ཆོས་ཀྱི་བདག་མེད་རྟོགས་པའི་ཤེས་རབ་རྒྱུད་ལྡན་གྱི་གང་ཟག་གི་མངོན་རྟོགས།གཉིས་པ་ལ་ཐེག་ཆེན་གྱི་ཚོགས་ལམ།སྦྱོར་ལམ།མཐོང་ལམ།སྒོམ་ལམ།མི་སློབ་ལམ་དང་ལྔའོ།།དང་པོ་ལ།མཚན་ཉིད་དང།དབྱེ་བ་གཉིས།དང་པོ་ནི།ཐེག་ཆེན་ཀྱི་ཆོས་མངོན་རྟོགས།དེ་དང་ཁྱབ་མཉམ་པ་ཐེག་ཆེན་སེམས་བསྐྱེད་ཀྱིས་ཟིན་པའི་ཆོས་མངོན་རྟོགས།དེའི་ལས་དང་པོ་པའི་ས།དེའི་དད་པའི་ས།དེའི་ཐེག་པ་ལ་གསར་དུ་ཞུགས་པའི་ལམ།དེའི་སྦྱོར་ལམ་མ་སྐྱེས་གོང་གི་དེའི་ལམ་མོ།།གཉིས་པ་ལ།ཐེག་ཆེན་གྱི་ཚོགས་ལམ་ཆུང་ངུ།འབྲིང།ཆེན་པོ་གསུམ་མོ།།གཉིས་པ་ལ།མཚན་ཉིད་དང།དབྱེ་བ་གཉིས།དང་པོ་ནི།ཐེག་ཆེན་གྱི་དོན་མངོན་རྟོགས།དེ་དང་ཁྱབ་མཉམ་པ་ཐེག་ཆེན་སེམས་བསྐྱེད་ཀྱིས་ཟིན་པའི་དོན་མངོན་རྟོགས།དེའི་ངེས་འབྱེད་ཡན་ལག།དེའི་ངེས་འབྱེད་ཆ་མཐུན།དེའི་ཚོགས་ལམ་རྫོགས་རྗེས་སུ་བྱུང་ཞིང་དེའི་མཐོང་ལམ་མ་སྐྱེས་གོང་གི་སྒོམ་བྱུང་འཇིག་རྟེན་པའི་ལམ་གང་ཞིག།།དེའི་བདེན་པ་མངོན་རྟོགས་དང་རྗེས་སུ་མཐུན་པ།དམིགས་རྣམ་རྒྱུ་གསུམ།ཁྱད་ཆོས་རྟོག་པ།ཡོངས་འཛིན།ཆུང་འབྲིང་གི་དབྱེ་བ་དང་བཅས་པའི་སྒོ་ནས་ཐེག་དམན་གྱི་སྦྱོར་ལམ་ལས་ཁྱད་པར་དུ་འཕགས་པའི་དོན་མངོན་རྟོགས།གཉིས་པ་ལ།ཐེག་ཆེན་གྱི་སྦྱོར་ལམ་དྲོད།རྩེ་མོ།བཟོད་པ།ཆོས་མཆོག་དང་བཞིའོ།།དང་པོའི་མཚན་ཉིད།ཐེག་ཆེན་ཚོགས་ལམ་དུ་ཆོས་ཐམས་ཅད་རང་བཞིན་མེད་པར་གཏན་ལ་ཕབ་པའི་དོན་བསྒོམས་པས་གཟུང་བ་བདེན་མེད་ལ་གསལ་སྣང་དང་པོར་སྐྱེས་པ་ཙམ་གྱིས་རབ་ཏུ་ཕྱེ་བའི་འཇིག་རྟེན་པའི་སྒོམ་བྱུང།གཉིས་པའི་མཚན་ཉིད།ཐེག་ཆེན་གྱི་སྦྱོར་ལམ་དྲོད་ལ་ལྟོས་ཏེ་གཟུང་བ་བདེན་མེད་ལ་གསལ་སྣང་ལྷག་པར་གྱུར་པ་ཙམ་གྱིས་རབ་ཏུ་ཕྱེ་བའི་འཇིག་རྟེན་པའི་སྒོམ་བྱུང་གང་ཞིག།འཛིན་པ་བདེན་མེད་ལ་གསལ་སྣང་མ་ཐོབ་པ།གསུམ་པའི་མཚན་ཉིད།འཛིན་པ་བདེན་མེད་ལ་གསལ་སྣང་དང་པོར་སྐྱེས་པ་ཙམ་གྱིས་རབ་ཏུ་ཕྱེ་བའི་འཇིག་རྟེན་པའི་སྒོམ་བྱུང།བཞི་པའི་མཚན་ཉིད།ཐེག་ཆེན་གྱི་སྦྱོར་ལམ་བཟོད་པ་ལ་ལྟོས་ཏེ་འཛིན་པ་བདེན་མེད་ལ་གསལ་སྣང་ལྷག་པར་གྱུར་པ་ཙམ་གྱིས་རབ་ཏུ་ཕྱེ་བའི་འཇིག་རྟེན་པའི་སྒོམ་བྱུང།དེ་དག་རེ་རེ་ལ་ཡང།ཐོག་མ་དང།བར་དང།ཐ་མར་སྐྱེས་པ་ཡོད་དོ།།དབང་པོ་རྟུལ་འབྲིང་རྣོ